“เครือซีพี” มอบหน้ากากอนามัยรัฐบาล “เมียนมา” 1 ล้านชิ้น ส่งต่อบุคลากรแพทย์
“เครือซีพี” มอบหน้ากากอนามัยรัฐบาล “เมียนมา” 1 ล้านชิ้น ส่งต่อบุคลากรแพทย์
30 ต.ค. 2563

นายอุทัย ตันติพิมลพันธ์ รองประธานกรรมการ บริษัท Myanmar C.P. Livestock จำกัด เปิดเผยว่า จากสถานการณ์การแพร่ระบาดอย่างหนักของโควิด-19ในประเทศเมียนมา  เครือเจริญโภคภัณฑ์ หรือ ซีพี ได้ส่งมอบหน้ากากอนามัยซีพีจำนวน 1 ล้านชิ้นจากโรงงานของซีพีภายใต้การดำเนินงานของวิสาหกิจเพื่อสังคมในชื่อบริษัทซีพี โซเชียลอิมแพคท์ จำกัดให้แก่รัฐบาลเมียนมา โดยได้รับการสนับสนุนจากกระทรวงการต่างประเทศ ของประเทศไทยในการนำหน้ากากอนามัยซีพีจากประเทศไทยส่งถึงมือรัฐบาลเมียนมาเพื่อนำไปแจกจ่ายแก่แพทย์ พยาบาล บุคลากรทางการแพทย์ และประชาชนชาวเมียนมาใช้ในการป้องกันโควิด-19
โดยขณะนี้หน้ากากอนามัยทั้ง 1 ล้านชิ้นได้เดินทางมาถึงประเทศเมียนมาเป็นที่เรียบร้อยแล้ว และรัฐบาลเมียนมาได้มอบหมายให้กระทรวงสาธารณสุขและการกีฬาเป็นผู้แทนรับมอบหน้ากากอนามัยซีพี พร้อมกันนี้เครือซีพีจากประเทศไทยและบริษัทในเครือทั้งหมดที่ดำเนินธุรกิจในเมียนมาขอส่งมอบความห่วงใยและกำลังใจให้ประเทศเมียนมาผ่านพ้นวิกฤตการณ์โควิด-19ได้ในเร็ววันนี้
“เครือซีพียึดมั่นในปรัชญา 3 ประโยชน์ กล่าวคือ การดำเนินธุรกิจของซีพีจะต้องคำนึงถึงประโยชน์ของประเทศชาติ และประชาชน ในทุกประเทศที่เข้าไปลงทุน และสำหรับประเทศเมียนมานั้นซีพีได้เข้าไปลงทุนมาตั้งแต่ปี พ.ศ. 2539 จนถึงปัจจุบันนับเป็นระยะเวลา 24 ปี มีส่วนร่วมในการสร้างงาน สร้างอาชีพ เสริมสร้างเศรษฐกิจและส่งเสริมสังคมให้เติบโตอย่างยั่งยืนตามนโยบายของเครือซีพี เราหวังเป็นอย่างยิ่งว่าหน้ากากอนามัยซีพีซึ่งเรานำมามอบให้ด้วยไมตรีจิตที่ดีในครั้งนี้ จะเป็นส่วนหนึ่งที่ช่วยเมียนมารับมือกับสถานการณ์โควิด-19” นายอุทัย กล่าว
ศาสตราจารย์ นพ. ซอ ตัน ตุน  อธิบดีกรมวิจัยทางการแพทย์ กระทรวงสาธารณสุขและการกีฬา  สาธารณรัฐแห่งสหภาพเมียนมา เปิดเผยว่า จากสถานการณ์การแพร่ระบาดของเชื้อไวรัสโควิด-19 ที่เมียนมา ยังพบผู้ติดเชื้อไวรัสโควิด-19 ในระบบทางเดินหายใจอย่างต่อเนื่อง โดยวิธีการป้องกันและควบคุมการติดเชื้อที่มีประสิทธิภาพมากที่สุดคือการปิดจมูกและปาก ฉะนั้นการมอบหน้ากากอนามัยของเครือเจริญโภคภัณฑ์ในครั้งนี้ จึงถือเป็นอุปกรณ์การแพทย์ที่ยังขาดแคลนและมีความต้องการอย่างมาก เพื่อใช้ในการป้องกัน และควบคุมการติดเชื้อดังกล่าว  พร้อมกันนี้ขอชื่นชมเครือเจริญโภคภัณฑ์ที่ได้เล็งเห็นความสำคัญและให้การสนับสนุนหน้ากากอนามัยแก่เมียนมา โดยทางกระทรวงฯจะดำเนินการจัดสรรไปยังพื้นที่ ๆ มีความต้องการเร่งด่วนในกลุ่มแพทย์ พยาบาล บุคลาการทางการแพทย์ และประชาชนเมียนมา เพื่อใช้ป้องกันโควิด-19 ต่อไป
ในการนี้ รัฐบาลเมียนมาจะจัดสรรหน้ากากอนามัยซีพี 1 ล้านชิ้นกระจายสู่แพทย์ พยาบาล บุคลาการทางการแพทย์ และประชาชนเมียนมา แก่ 3 หน่วยงานหลัก  ได้แก่  1. กระทรวงสาธารณสุขและการกีฬา  (Ministry of Health and Sport)  2. สำนักมุขมนตรี เขตย่างกุ้ง (The office of Chief Minister, Yangon Region Government)  3. องค์กรสหภาพเพื่อการให้ความช่วยเหลือด้านมนุษยธรรม การตั้งถิ่นฐาน และการพัฒนา (Union Enterprise for Humanitarian Assistance, Resettlement and Development – UEHRD)
นอกเหนือจากการมอบหน้ากากอนามัยซีพีช่วยประเทศเมียนมาสู้ภัยโควิด-19 แล้วนั้น ซีพีในเมียนมาได้มอบความช่วยเหลือแก่ประเทศเมียนมาในช่วงสถานการณ์การแพร่ระบาดโควิด-19 ในหลายรูปแบบ อาทิ การบริจาคเงินให้กับภาครัฐ การบริจาคไข่ไก่  เนื้อไก่ อาหารกล่อง และอาหารแปรรูป เป็นต้น
 